

**LIETUVOS RESPUBLIKOS ŽEMĖS ŪKIO**

**MINISTRAS**

**ĮSAKYMAS**

**DĖL LAIKINOSIOS IŠSKIRTINĖS PARAMOS PIENO GAMINTOJAMS SKYRIMO TAISYKLIŲ PATVIRTINIMO**

2015 m. lapkričio 13 d. Nr. 3D-846

Vilnius

Vadovaudamasi Lietuvos Respublikos žemės ūkio, maisto ūkio ir kaimo plėtros įstatymo 8 straipsniu, 2015 m. spalio 15 d. Komisijos deleguotuoju reglamentu (ES) Nr. 2015/1853, kuriuo numatoma laikina išskirtinė pagalba gyvulininkystės sektoriaus ūkininkams (OL 2015 L 271, p. 25),

t v i r t i n u Laikinosios išskirtinės paramos pieno gamintojams skyrimo taisykles (pridedama).

Žemės ūkio ministrė Virginija Baltraitienė

PATVIRTINTA

Lietuvos Respublikos

žemės ūkio ministro

2015 m. lapkričio 13 d.

įsakymu Nr. 3D-846

**LAIKINOSIOS IŠSKIRTINĖS PARAMOS PIENO GAMINTOJAMS SKYRIMO TAISYKLĖS**

**I SKYRIUS**

**BENDROSIOS NUOSTATOS**

1. Laikinosios išskirtinės paramos pieno gamintojams skyrimo taisyklės (toliau – taisyklės) parengtos vadovaujantis 2015 m. spalio 15 d. Komisijos deleguotuoju reglamentu (ES) Nr. 2015/1853, kuriuo numatoma laikina išskirtinė pagalba gyvulininkystės sektoriaus ūkininkams (OL 2015 L 271, p. 25), Lietuvos Respublikos žemės ūkio, maisto ūkio ir kaimo plėtros įstatymo 8 straipsniu.

2. Taisyklių tikslas – nustatyti laikinosios išskirtinės paramos (toliau – parama) pieno gamintojams (toliau – gamintojai), mokėjimo tvarką, mokėjimo terminus ir reikalavimus gamintojams.

3. Parama mokama iš Europos Sąjungos (toliau – ES) biudžeto lėšų, neviršijant 12 231 869 Eur ir Lietuvos Respublikos valstybės biudžeto (toliau – valstybės biudžetas) lėšų, neviršijant 12 231 869 Eur.

4. Paramos dydis už toną parduoto natūralaus riebumo pieno yra 22,32 Eur, iš jų: 11,16 Eur iš ES biudžeto lėšų ir 11,16 Eur iš valstybės biudžeto lėšų. Parama iš valstybės biudžeto lėšų išmokama gavus šiam tikslui valstybės biudžeto asignavimus. Tuo atveju, jeigu skiriami nepakankami valstybės biudžeto asignavimai, valstybės biudžeto paramos daliai taikomas mažinimo koeficientas, kuris nustatomas atskiru Lietuvos Respublikos žemės ūkio ministro įsakymu.

5. Skaičiuojant paramą, imamas faktiškai parduotas natūralaus riebumo pieno kiekis 2015 m. sausio–rugsėjo mėn.

6. Parama skiriama gamintojams:

6.1. kurie Lietuvos Respublikos žemės ūkio ir kaimo verslo registre užregistruoti kaip valdos valdytojai arba partneriai ne vėliau kaip iki 2015 m. rugsėjo 30 d.;

6.2. kurie 2015 m. sausio–rugsėjo mėn. Nacionalinės mokėjimo agentūros prie Žemės ūkio ministerijos (toliau – Agentūra) patvirtintiems arba VĮ Žemės ūkio informacijos ir kaimo verslo centre (toliau – Centras) registruotiems pieno supirkėjams pardavė pieną;

6.3. kurių valdose valdytojų, ar jų partnerių vardu Ūkinių gyvūnų registre 2015 m. sausio 1 d. – rugsėjo 30 d. buvo registruotų pieninių karvių;

6.4. kurie 2015 m. sausio–rugsėjo mėn. pardavė 500 ir daugiau kg natūralaus riebumo pieno;

6.5. kurie nėra patvirtinti paramos gavėjai pagal Kaimo plėtros 2004–2006 metų plano priemonę „Ankstyvo pasitraukimo iš prekinės žemės ūkio gamybos rėmimas“ ir Lietuvos kaimo plėtros 2007–2013 metų programos priemonę „Ankstyvas pasitraukimas iš prekinės žemės ūkio gamybos.

**II SKYRIUS**

**ADMINISTRAVIMO PROCEDŪROS**

7. Centras:

7.1. pateikia Lietuvos Respublikos žemės ūkio ministerijai (toliau – Ministerija) duomenis apie 2015 m. sausio–rugsėjo mėn. gamintojų, atitinkančių šių taisyklių 6 punkto reikalavimus, parduotą supirkėjams natūralaus riebumo pieno kiekį pagal Supirkėjų duomenų apdorojimo informacinės sistemos (toliau – SDAIS) ir Pieno apskaitos informacinės sistemos (toliau – PAIS) duomenis;

7.2. apskaičiuoja:

7.2.1. ES paramos dalį gamintojams, atitinkantiems šių taisyklių 6 punkto reikalavimus, ir per 5 darbo dienas nuo šių taisyklių įsigaliojimo elektroniniu būdu perduoda duomenis ir Perduodamų duomenų apie laikinosios išskirtinės paramos pieno gamintojams mokėjimą suvestinę (priedas) Agentūrai.

7.2.2. valstybės biudžeto paramos dalį gamintojams, atitinkantiems šių taisyklių 6 punkto reikalavimus, ir per 5 darbo dienas nuo valstybės biudžeto asignavimų skyrimo elektroniniu būdu perduoda duomenis ir Perduodamų duomenų apie laikinosios išskirtinės paramos pieno gamintojams mokėjimą suvestinę (priedas) Agentūrai.

7.3. per 5 darbo dienas nuo duomenų perdavimo Agentūrai elektroniniu būdu duomenis apie apskaičiuotas gamintojams paramos sumas pateikia savivaldybėms, kurios informuoja gamintojus, jeigu jie kreipiasi dėl minėtos informacijos į savivaldybę;

7.4. per 10 darbo dienų nuo duomenų perdavimo Agentūrai išsiunčia gamintojui pranešimą, prašydamas nurodyti banko sąskaitos duomenis, jeigu Agentūra ir Centras duomenų apie gamintojo sąskaitą neturi, tačiau gamintojas atitinka reikalavimus paramai gauti;

7.5. siunčia gamintojams informacinius pranešimus dėl duomenų patikslinimo, jeigu duomenys apie gamintojų sąskaitas yra neteisingi;

7.6. ne vėliau kaip 2016 m. birželio 10 d. perduoda Agentūrai duomenis, apie paramos, skirtos pagal 11, 12 ir 13 punktų nuostatas, sumas.

8. Agentūra:

8.1. iš Centro elektroniniu būdu gavusi duomenis ir suvestines apie apskaičiuotas gamintojams paramos sumas, per 5 darbo dienas užsako paramos lėšas ir išmoka, vadovaudamasi šių taisyklių 10 punktu. Parama išmokama ne vėliau kaip iki 2016 m. birželio 30 d.;

8.2. siekdama viešai ir skaidriai panaudoti paramą, teisės aktų nustatyta tvarka interneto svetainėje www.nma.lt iki 2017 m. gegužės 31 d. paskelbia paramos gavėjų sąrašus ir sumas, kurios buvo išmokėtos iš ES biudžeto kiekvienam paramos gavėjui;

8.3. per 3 darbo dienas informuoja Centrą, apie iš banko gautą pranešimą, jog gamintojo sąskaitos numeris yra neteisingas arba tokio sąskaitos numerio nėra.

9. Ministerija teikia Europos Komisijai informaciją, kaip nurodyta reglamento (ES) Nr. 2015/1853 3 straipsnyje.

10. Paramos lėšos užsakomos ir išmokamos Lėšų Europos Sąjungos žemės ūkio fondų ir Europos Sąjungos žuvininkystės fondų priemonėms įgyvendinti išmokėjimo ir gavimo iš Europos Komisijos taisyklių, patvirtintų Lietuvos Respublikos žemės ūkio ministro 2006 m. spalio 17 d. įsakymo Nr. 3D-403 „Dėl Lėšų Europos Sąjungos žemės ūkio fondų ir Europos Sąjungos žuvininkystės fondų priemonėms įgyvendinti išmokėjimo ir gavimo iš Europos Komisijos taisyklių patvirtinimo“, nustatyta tvarka.

11. Gamintojo mirties atveju įpėdinis, paveldintis gamintojo ūkį, gali kreiptis į savivaldybę pagal mirusio gamintojo valdos centro adresą iki 2016 m. gegužės 16 d. (arba tiesiogiai į Centrą iki 2016 m. birželio 1 d.), pateikdamas laisvos formos prašymą dėl paramos išmokėjimo (prašyme be savo asmens duomenų nurodomi banko sąskaitos duomenys) ir pridėdamas paveldėjimo fakto patvirtinimo dokumento kopiją. Jeigu yra keli įpėdiniai, taip pat turi būti pateiktas rašytinis įpėdinių susitarimas dėl paramos perleidimo vienam įpėdiniui. Parama įpėdiniui, paveldinčiam gamintojo ūkį, skiriama, jeigu:

11.1. miręs gamintojas atitiko šių taisyklių 6 punkto reikalavimus;

11.2. įpėdinis yra Lietuvos Respublikos žemės ūkio ir kaimo verslo registre registruotas kaip valdos valdytojas arba partneris.

**III SKYRIUS**

**GAMINTOJŲ SKUNDŲ NAGRINĖJIMAS**

12. Gamintojai iki 2016 m. gegužės 16 d. per savivaldybę Centrui gali teikti laisvos formos skundus dėl paramos skyrimo arba patikslinimo kartu pateikiant skundo pagrindimo dokumentus.

13. Centras per 10 darbo dienų nuo skundo dėl paramos skyrimo arba patikslinimo gavimo dienos išnagrinėja skundą ir apie priimtą sprendimą informuoja gamintoją.

14. Centro ir Agentūros sprendimai arba veiksmai (neveikimas) gali būti skundžiami Vyriausiajai administracinių ginčų komisijai arba Vilniaus apygardos administraciniam teismui teisės aktų nustatyta tvarka.

**IV SKYRIUS**

**ATSAKOMYBĖ**

15. Neteisėtai išmokėtos ir (arba) panaudotos paramos lėšos susigrąžinamos Grąžintinų lėšų, susidariusių įgyvendinant Europos Sąjungos žemės ūkio fondų priemones, administravimo taisyklių, patvirtintų Lietuvos Respublikos Vyriausybės 2008 m. vasario 13 d. nutarimu Nr. 137 „Dėl Grąžintinų lėšų, susidariusių įgyvendinant Europos Sąjungos žemės ūkio fondų priemones, administravimo taisyklių patvirtinimo“ nustatyta tvarka.

16. Asmenys, pažeidę šių taisyklių reikalavimus, atsako teisės aktų nustatyta tvarka.

\_\_\_\_\_\_\_\_\_\_\_\_\_\_

Laikinosios išskirtinės paramos pieno

gamintojams skyrimo taisyklių

priedas

**(Perduodamų duomenų apie laikinosios išskirtinės paramos pieno gamintojams suvestinės formos pavyzdys)**

**ŽEMĖS ŪKIO informacijos IR Kaimo verslo centras**

**PERDUODAMŲ DUOMENŲ APIE LAIKINOSIOS IŠSKIRTINĖS PARAMOS PIENO GAMINTOJAMS SKYRIMĄ SUVESTINĖ**

\_\_\_\_\_\_\_\_\_\_\_\_\_\_\_\_ Nr. \_\_\_\_\_\_\_

(data)

\_\_\_\_\_\_\_\_\_\_\_\_\_\_\_\_\_\_\_\_

(sudarymo vieta)

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Eil. Nr.1 | Pakelio Nr.2 | Gamintojo vardas, pavardė (įmonės pavadinimas)3 | Gamintojo asmens kodas (įmonės kodas)4 | Valdos Nr.5 | Savivaldybės kodas6 | Banko kodas7 | Atsiskaitomosios sąskaitos Nr.8 | Paramos suma, Eur9 | Autorizavimo data10 |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |
|  |  |  |  |  |  |  |  |  |  |

Direktorius

(parašas) (vardas ir pavardė)